**A beteg neve:**

**A beteg azonosítója:**

**A beteg születési ideje:**

**A beteg anyja neve:**

**BETEGTÁJÉKOZTATÓ ÉS MŰTÉTI BELEEGYEZŐ NYILATKOZAT**

**Állkapocstörések lemezes rögzítése**

**Tisztelt Páciensünk!**

Ön, mint páciens az alábbi napon (........................) a **Dél-pesti Centrumkórház - Országos Hematológiai és Infektológiai Intézet**  
**Merényi Gusztáv telephelyén** megjelent. Az Ön betegsége: **állkapocstörés. S**aját elmondása szerint (....................................) sérült.

Aláírásával igazolja, hogy Önt az osztályos orvos megvizsgálta, majd ezt követően teljes körű és egyéniesített formában tájékoztatta a betegségéről, annak kezeléséről, esetleges alternatív gyógymódokról, a kezelés során várható gyógyulás esélyeiről, a lehetséges kockázatokról, a beavatkozás elmaradásának következményeiről, a szövődményekről, illetve a kezelésbe való beleegyezési és döntéshozatali jogáról, az 1997. évi CLIV. egészségügyi törvény 13 § (1), (2)-nek megfelelően.

Az előzetes vizsgálatok alapján diagnosztizált állkapocstörésének ellátására, a minél jobb gyógyulás és a rágófunkciók mihamarabbi visszatérésének céljából, a törvégek lemezekkel történő rögzítésére van szükség. Az alábbiakban megtalálható minden fontosabb információ a beavatkozással kapcsolatban.

***Alapvető anatómiai és élettani tudnivalók***

Az állkapocs részei az állkapocs elülső része, az állkapocstest, az állkapocsszöglet, az állkapocsszárak és az ízületi-, valamint az izom nyúlványok. Erőbehatásra az említett részeken alakulhatnak ki törések. Az állkapocstöréseknél egyéb fontos képletek ismerete is szükséges, melyek a törés miatt vagy a beavatkozás során sérülhetnek: az állkapocs testében futó érzőideg, a nyelvet beidegző érzőideg, az arcideg szájzug izmait beidegző ága, az arcot ellátó verőér és a rágóizom.

***Törés típusok és azok műtéti indikációi (a beavatkozás elvégzését indokló tényezők)***

A törés lehet az állkapocs elülső részén, az állkapocstesten, az állkapocsszögletben, az állkapocsszárakon, ritkán az izomnyúlványon. Az ízületi nyúlvány törhet az ízületi tokon belül - ezt fejecs törésnek nevezzük- és az alatt.

A törés lehet egyoldali, kétoldali, egyszeres és többszörös, lehet egyszerű és darabos, járhat elmozdulással vagy anélkül, valamint lehet kóros törés is valamilyen csontbetegség esetén. Az állkapocs törése esetén a fogak rendellenesen érintkezhetnek, a törvégek egymáshoz képest elmozdulhatnak. A törés miatt az érintett terület fájdalmas, megduzzad, a mozgás fájdalmassá válik.  
A részleges törést repedésnek nevezzük, rögzítést igen, de műtétet nem igényel.

***Egyéb kezelési lehetőségek***

Ízületi tokon belüli, ízületi fejecs törés és a tok alatti ízületi nyúlvány törés esetén a felső-alsó állcsontokat fém sínek, drótok és gumigyűrűk, segítségével, a harapást megtartva 2 hétig egymáshoz rögzítjük. Az állkapocs egyéb területeinek törésére, jól visszaállított, elmozdulás mentes törvégek esetén a rögzítésnek legalább 6 hétig kell fent lennie. Ebben az állapotban a beszéd, a táplálkozás és a szájhigiéne fenntartása nehézkes. Csontrepedés esetén szintén 2 hetes rögzítés, és az ezt követő puha-pépes étrend fogyasztása javasolt. Az izomnyúlvány törését ritka esetben szükséges operálni.

***A műtét rövid leírása***

Az állkapocs elülső részének, a testnek és a szögletnek töréseit általában szájon belüli metszésből tárjuk fel. A törvégeket a harapás rögzítését követően helyére illesztjük, majd titánötvözetű minilemezekkel és csavarokkal rögzítjük. A metszett sebet összevarrjuk, szájon belül kb. 7 napig maradnak bent a varratok. A lemezeket szövődménymentes esetben nem távolítjuk el.

Az állkapocsszöglet töréseknél a lemez csontalapra történő felhelyezése érdekében szükség lehet külső, kb. 1 cm-es metszésre is.

Az állkapocsszár, illetve a mély ízületi nyúlvány törések feltárását külső, az állkapocs alatti területen ejtett , kb. 3-7 cm hosszú bőrmetszésből végezzük.

***Az érzéstelenítés lehetőségei, veszélyei***

A műtéti beavatkozást altatás mellett végezzük. Az altatásról és annak veszélyeiről egy külön nyomtatványon tájékoztatjuk és kérjük a beleegyezését.

A műtéti beavatkozás során helyi érzéstelenítőszer kerülhet adagolásra vérzéscsökkentés és az operációt követő fájdalom csökkentése céljából. Nagyon ritkán a helyi érzéstelenítéssel kapcsolatban is felléphetnek szövődmények;

- allergiás reakciók (duzzanat, viszketés, bőrkiütés, a keringési rendszer reakciója, sokk)

- idegrendszeri mellékhatások (nyugtalanság, görcsök, légzészavar)

- vérnyomás emelkedés, vérnyomásesés, szívritmuszavarok

- gyulladás

***Általános műtéti kockázat***

A műtétek általános kockázatai a következők lehetnek: trombózis, embólia, sebfertőzés, keringési reakciók, gyomorfekély. A műtét kapcsán kivitelezett egyszerű beavatkozások, úgymint az infúzió bekötése is járhatnak szövődményekkel. Ritkán centrális vénakatéter, hólyagkatéter behelyezése is szükségessé válhat. A fektetés, műtéti előkészítés során perifériás idegsérülést okozó nyomási károsodás, a nyaki gerinc sérülése is kialakulhat.

A műtéti fertőtlenítés, elektromos kés, lézersugár használata során gyulladások, hegek, égési sérülések keletkezhetnek.

A véralvadást befolyásoló gyógyszerek használata megnövelheti a műtét utáni utóvérzés rizikóját.

A műtétet altatásban (általános érzéstelenítésben) végezzük. Az altatásról és annak veszélyeiről egy külön nyomtatványon tájékoztatjuk és kérjük beleegyezését.

***A műtét lehetséges következményi, mellékhatásai***

A műtétet követően kialakulhat fájdalom, átmeneti nyelv- és ajakzsibbadás, a sebből szivárgó vérzés, a környező lágyrészek duzzanata, esetleg vérömlenye. A külső, bőrmetszést követő feltárás következménye a heg, mely kóros gyógyulás esetén keloidos, kiszélesedett lehet.

***A műtét lehetséges szövődményei***

Viszonylag gyakoribb szövődmény a lágyrészek vérömlenye, a gyulladás, sebfertőződés, a varratok szétnyílása, lemez szabaddá válása.

Ritkán a műtét során sérülhetnek a főbb anatómiai képletek, idegek, erek. Az állkapocsban futó idegek részleges sérülése esetén több hétig, illetve hónapig tarthat az alsó ajak érintett oldali érzészavara, zsibbadása. Ha az idegek folytonossága megszakad úgy az ajak teljes érzéskiesése, idegen tapintata, esetleg fantom fájdalma alakulhat ki illetve állandósulhat.

A nyelvideg ritkábban sérül, de ilyenkor nyelvzsibbadás és ízérzési zavar jelentkezhet.   
Külső feltárás során sérülhet az arcideg az ajakzug izmait mozgató ága. Sérülése esetén az érintett oldalon a szájzug mozgásában elmarad és aszimmetrikussá válhat.

Igen ritkán sérülhet az arcot ellátó ütőér is, mely későbbi vérzés, kiterjedt vérömleny forrása lehet.

Szintén ritkán a fúrok és egyéb műszerek hatására sérülhetnek a fogak. Szövődményként említhetjük a felső- alsó állcsont fogai egymással való érintkezésének megváltozását (másként érintkeznek, mint műtét előtt), mely újabb műtétet tehet szükségessé.

***Műtét előtti teendők***

Kérjük, fordítson figyelmet a fokozott személyes higiénére, különösen a szájhigiénére A műtéti beavatkozást megelőzően fogorvos vagy dentálhigiénikus által végzett szájhigiéniés kezelés (fogkőeltávolítás) javasolt. Fontos, hogy a beavatkozás előtt fordítson időt az arcszőrzet eltávolítására, mellyel a műtétet követő sebfertőzés kockázata jelentősen csökkentető. Kérjük, hogy a személyes - és a szájhigiénéhez szükséges eszközöket (pl.: fogkefe, fogkrém, törülköző, naponta tiszta pizsama) hozza magával, mert ezeket biztosítani nem tudjuk.

***A műtét utáni időszak fontosabb teendői (kb. 3 hét)***

Fokozott szájhigiénia betartása: étkezések után a szájon belüli varratok rendszeres puha sörtés fogkefével történő enyhe óvatos tisztántartása, szájöblögető rendszeres használata. Puha, pépes étrend tartása. Tej vagy tejtartalmú, apró magvas ételek, dohányzás kerülése. Panasz esetén azonnali kontroll. Kezelőorvossal egyeztetett gyógyszeres terápia (fájdalomcsillapító, antibiotikum) betartása. Óvatos szájtorna, szájnyitási képesség tágítása.

***A gyógyulás várható időtartama***

A lágyrészek gyógyulási ideje 7-10 nap, a csont gyógyulási ideje szövődménymentes esetben 6 hét.

***A műtét (beavatkozás) elhagyásának várható kockázatai***

Akut csonthártyagyulladás, csontvelőgyulladás, majd tályog kialakulása. Álízület, a törvégek rossz helyzetben való rögzülése, tartós fájdalom fennmaradása.

Ha a rágóképesség nem áll helyre, akkor táplálkozási-, rágási nehézség vagy képtelenség marad vissza. Tartós szájnyitási korlátozottság alakulhat ki, ha a fájdalom a száj nyitásakor és rágáskor tartósan fennáll és a beteg nem tornáztatja száját.

A fogak érintkezésének megváltozása is lehet szövődmény, ami miatt az eredeti harapási helyzet sem állítható helyre.

**MŰTÉTI BELEEGYEZŐ NYILATKOZAT**

**A beteg neve:**

**A beteg azonosítója:**

**A beteg születési ideje:**

**A beteg anyja neve:**

***A beteg kérdései***

Amennyiben a betegtájékoztató elolvasása és az orvosával a műtéttel kapcsolatos részletes megbeszélés és felvilágosítás után kérdése, kétsége maradt, kérjük jelezze ezt írásban, itt:

…..........................................................................................................................................................................................................................................................................................................

***Az orvos megjegyzései***

(a beteg személyes, egyéni műtéti kockázata; szövődmények, veszélyek; a beteg kérdéseire adott válaszok; a műtét elhalasztásának, lemondásának veszélyei;)

…..........................................................................................................................................................................................................................................................................................................

***Beleegyezési nyilatkozat***

A tervezett műtétről, a műtét esetleg szükséges kiterjesztéséről – részletes felvilágosító beszélgetés során – a kezelő ( műtétet végző) orvosom, Dr. …........................................ kielégítően tájékoztatott. A beszélgetés során megválaszoltak minden engem foglalkoztató kérdést a műtéttel, a műtéti kockázatokkal és a lehetséges szövődményekkel kapcsolatban. Kijelentem, hogy maradéktalanul megértettem az írásbeli és szóbeli felvilágosítás tartalmát és nincs további kérdésem.

Elegendő gondolkodási és mérlegelési idő után beleegyezem és kérem, hogy a felajánlott műtétet, annak ismert lehetséges veszélyei és esetleges szövődményei tudatában rajtam az orvos elvégezze.

Dátum:

Budapest, …..............év....................hó...........nap

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

orvos aláírása beteg aláírása

Tájékoztatásul közöljük, hogy a betegségéről tájékoztatás hozzátartozóinak, illetve további személyeknek az Ön által külön kitöltött nyilatkozat alapján adható.